เศรษฐกิจไตรมาส2โตไม่ถึง3%
ปัจจัยลบรุมเร้าทำเศรษฐกิจไตรมาส 2 โตไม่ถึง 3% คลังฝันครึ่งปีหลังโต 10% ดันตัวเลขจีดีพีทั้งปีเป็นไปตามเป้า 5.7%
30 ก.ค. 2555

ปัจจัยลบรุมเร้าทำเศรษฐกิจไตรมาส 2 โตไม่ถึง 3% คลังฝันครึ่งปีหลังโต 10% ดันตัวเลขจีดีพีทั้งปีเป็นไปตามเป้า 5.7%
น.ส.กุลยา ตันติเตมิท ผู้เชี่ยวชาญเฉพาะด้านเศรษฐกิจมหภาค สำนักงานเศรษฐกิจการคลัง(สศค.)  เปิดเผยว่า เศรษฐกิจไทยเดือนมิ.ย.เริ่มชะลอตัวลง ผลกระทบจากวิกฤตเศรษฐกิจยุโรป ทำให้มูลค่าการส่งออกที่หดตัวในเดือน มิ.ย.2555 โดยเฉพาะการส่งออกไปยังกลุ่มสหภาพยุโรปทำให้การส่งออกไตรมาส 2 ติดลบ -0.04% รวมกับไตรมาส 1 ที่ติดลบ 3.9% ทำให้การส่งออกครึ่งปีติดลบ 2.0%
ทั้งนี้ในเดือนก.ย. 2555 กระทรวงการคลังจะมีการปรับประมาณการตัวเลขการส่งออกลกลงจากที่ประมาณการไว้เดิม 12.8% เนื่องจากตัวเลขการส่งออกเดือน มิ.ย.ที่ผ่านมาการส่งออกขยายตัวได้น้อยกว่าที่ประเมินไว้
น.ส.กุลยา กล่าวว่า จากตัวเลขการส่งออกที่ขยายตัวติดลบ ทำให้คาดว่าการขยายตัวไตรมาส 2 จะโตไม่ถึง 3% จากไตรมาส 1 ที่ขยายตัวได้ 0.3% โดยกระทรวงการคลังยังยืนเป้าขยายตัวของเศรษฐกิจทั้งปี 5.7% โดยในครึ่งปีหลังการขยายตัวจะต้องไม่น้อยกว่า 10%